รองนายกรัฐมนตรีและรัฐมนตรีว่าการกระทรวงกลาโหม ยืนยัน ไม่มีคำสั่งห้ามกำลังพลใส่เครื่องแบบโพสต์ลงในสื่อโซเชียลมีเดีย พร้อมระบุหากทำต้องมีความเหมาะสม รักษาเกียรติ ไม่ไปทำผิดกฎหมาย
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่มีการเผยแพร่ระเบียบขอความร่วมมือการแต่งกายของทหาร ในการโพสต์ลงสื่อโซเชียลมีเดียว่า การแต่งเครื่องแบบ จะต้องรักษาเกียรติ รักษาวินัยทหาร ทั้งนี้หากไปในที่ที่ไม่สมควร เช่น การดื่มสุรา ควรจะใส่เครื่องแบบหรือไม่ ซึ่งระเบียบออกมาในลักษณะดังกล่าว ไม่ใช่ว่าไม่ให้ใส่เครื่องแบบ ซึ่งเรื่องนี้ออกมานานแล้วกว่า 1 ปี ไม่ใช่มาทำในช่วงนี้ 

ส่วนการที่แต่งเครื่องแบบขึ้นรูปโปรไฟล์ในโซเชียลมีเดียนั้น พลเอก ประวิตร กล่าวว่า ต้องไปดูว่าใส่เครื่องแบบถ่ายรูปอย่างไร เช่น ที่สื่อมาถ่ายรูปตนเองเวลาสัมภาษณ์  สามารถทำได้ แต่จะนำรูปไปทำในเรื่องผิดกฎหมายไม่ได้
 


พลเอก ประวิตร ยังกล่าวถึงกรณี ที่มีแชร์ข่าวห้ามกำลังพลไปรับงานนอกราชการ โดยเฉพาะกำลังพลระดับล่าง ว่า เป็นเรื่องของการแชร์ ก็เรื่องของคนแชร์ ทั้งนี้ไม่มีคำสั่งห้าม แต่อย่าเอาเครื่องแบบไปทำผิดกฎหมาย ส่วนการใส่เครื่องแบบออกโทรทัศน์นั้น พล.อ.ประวิตร กล่าวว่า ต้องดูว่าผิดหรือไม่ ถ้าไปออกเรื่องเกี่ยวกับทหารก็สามารถออกโทรทัศน์ได้